En person omkommet etter boligbrann i Vestfossen
Det var like etter kl 02 natt til mandag at politiet fikk melding om brannen. Det var noen naboer i nærheten som oppdaget at det brant i boligen i Stigerveien i Vestfossen i Buskerud. Ved 03.20-tiden sto huset fortsatt i full fyr. - Huset brenner fortsatt, og er totalt overtent, sa operasjonsleder Svein Alsnes ved Søndre Buskerud politidistrikt til VG. Det er to beboere registrert på adressen, og politiet har fått kontakt den ene av disse, som ikke befant seg i boligen da den begynte å brenne. - Vedkommende var bortreist. Men vi har ikke kontroll på den andre beboeren som er registrert på adressen, og vet ikke om vedkommende var i huset, sa Alsnes. Ved 05.30-tiden melder politiet at en person er funnet omkommet i branntomten, men personen er foreløpig ikke identifisert. - Men alt tyder på at det er personen som skal være bosatt på adressen som er funnet, sier politibetjent John Olav Grelland til NRK. Det eldre trehuset ble totalskadd i brannen. Brannårsaken var mandag morgen ikke kjent.
En person er funnet omkommet etter at en bolig i Vestfossen i Buskerud sto i full fyr natt til mandag.